趙忠定濠梁帖贊
作者：岳珂
朝代：宋

paragraphs: 真宰之出，維天降才。
既玉于成，勳名九垓。
山川出雲，時雨必至。
道之將行，公揭魁瑞。
問學已正，淵源已充。
險夷一塗，奚有于躬。
紹熙季年，國勢𣕕杌。
手扶重輪，公爲時出。
屹若九鼎，不震不摇。
公秉國成，端委以朝。
拔茅斯征，苞桑斯戒。
匪兕之時，乘否于泰。
有棐至誠，雲開于衡。
顧不能排，噂𠴲背憎。
公能者天，豈曰臧氏。
汗青萬年，則有公議。
我昔齔齒，拜公江干。
公顧而奇，信乎庭蘭。
三十八年，始得遺帖。
憂邊謹微，抑寓相業。
字端而莊，德謙而光。
于閒暇時，憲型四方。
書藏在奩，百世如對。
尚想公儀，灑掃進退。